Raši, Richard, podpredseda vlády SR pre investície a informatizáciu (2019-11-28):
Ďakujem pekne. Vážený pán poslanec, dobre, teda dovoľte, aby som vám sprostredkoval odpoveď pána predsedu vlády. Zaiste dobre viete, že podľa rokovacieho poriadku Národnej rady Slovenskej republiky na hodine otázok členovia vlády, generálny prokurátor a predseda Najvyššieho kontrolného úradu odpovedajú na aktuálne otázky najmä z ich pôsobnosti, ktoré písomne položili poslanci. Vo vašom prípade však musím konštatovať, že nejde ani tak o otázku, skôr o konštatovanie. Vôbec ma neprekvapuje ako sa mnohí opoziční politici, médiá snažia hľadať za týmto prípadom nejaké politické tlaky a vplyvy, prípadne celú záležitosť zľahčovať. Preto ako predseda vlády Slovenskej republiky som zvolal mimoriadne stretnutie vybraných členov Bezpečnostnej rady Slovenskej republiky, aby sa oboznámili s kompletnou informáciou týkajúcou sa medializovaných aktivít pána Naďa. Medializované informácie týkajúce sa ohrozenia utajovanej skutočnosti a iných jeho aktivít vzbudzujú vážne podozrenia. Preto kompetentné orgány v takejto situácii konajú tak ako voči hocikomu, kto by v takom citlivom prostredí vykonával nejaké aktivity týkajúce sa bezpečnosti a dôveryhodnosti Slovenska. Keby predseda vlády toto stretnutie nezvolal, určite by ste mu, vážený pán poslanec, rovnako aj mnohé médiá vyčítali, že nekonal zodpovedne. Podľa informácií sa na stretnutí predsedu vlády Slovenskej republiky s vybranými členmi Bezpečnostnej rady diskutovalo o oblastiach utajovaných skutočností a obrany štátu. Prípad je v utajovanom režime a ani ja v tejto chvíli nemám bližšie informácie. Chcel by som teraz ako podpredseda vlády, ktorý túto odpoveď sprostredkuváva, podčiarknuť premiérove slová, ktorý v tejto veci úplne vylúčil politický vplyv a rovnako akékoľvek účelové spochybňovanie práce orgánov činných v trestnom konaní len preto, že sa to niekomu tri mesiace pred parlamentnými voľbami politicky hodí. Predseda vlády má osobný veľký záujem, aby všetky tieto veci mohli byť pokryté nielen zo spravodajskej roviny, ale aj z procesnej, a na základe toho, by potom mohol vyšetrovateľ jednoznačne rozhodnúť. Podľa mojich informácií by sa mal uvedeným prípadom zaoberať aj Výbor Národnej rady Slovenskej republiky na kontrolu činnosti Vojenského spravodajstva a informácie z tohto rokovania budú poskytnuté aj poslancom z branno-bezpečnostného výboru Národnej rady Slovenskej republiky. Rovnako aj traja najvyšší ústavní činitelia, pani prezidentka, pán predseda Národnej rady, pán predseda vlády, obdržia komplexnú informáciu, ktorá popíše celú túto mimoriadne citlivú záležitosť. Chcel by som ale opakovane zdôrazniť, že pri všetkých takýchto citlivých prípadoch musia príslušné orgány konať tak, ako im to prikazujú zákony. Nič viac sa ani v tomto prípade nedeje. Určite nejde o nejaký politický motivovaný útok štátu na nevinného občana, ako tvrdia niektorí páni z opozície. Príslušné orgány, ktoré sa celou záležitosťou podrobne zaoberajú, ju vyhodnotia a o výsledkoch budú informovať. Pán poslanec, možno na záver ešte môj osobný dôvetok. V novembri 1989 sme si vyštrngali slobodu. V tom čase ste aj vy boli aktívny ako člen Socialistického zväzu mládeže a my a ja osobne sme stáli na námestiach. A jedným z práv, ktoré nám Nežná revolúcia priniesla, je aj možnosť brániť sa v trestnom konaní akýmkoľvek spôsobom, a teda aj klamať. A na záver. Viacerí už aj odsúdení ľudia tvrdili, že sú nevinní. Ďakujem pekne, skončil som.